b'\n_START_ARTICLE_\nBurgundsko Vojvodstvo\n_START_SECTION_\nUvod\n_START_PARAGRAPH_\nVe\xc4\x87 932. godine podru\xc4\x8dje Burgundije biva podijeljeno izme\xc4\x91u ovog vojvodstva i novoprogla\xc5\xa1enog kratkovje\xc4\x8dnog Drugog burgundskog Kraljevstva koje biva pripojeno u 11. stolje\xc4\x87u od Svetog Rimskog Carstva. Francuski kralj Robert II. uspjet \xc4\x87e 1014. godine pripojiti burgundsko vojvodstvo, ali ve\xc4\x87 1032. godine njegov sin Henrik I., kralj Francuske prisiljen je obnoviti vojvodstvo koje potom traje do 11. studenoga 1361. godine kada mu posljednji nasljednik umire, a onda se vra\xc4\x87a francuskoj kruni. Manje od dvije godine kasnije francuski kralj Ivan II. ponovno obnavlja vojvodstvo daruju\xc4\x87i ga svom najmla\xc4\x91em sinu Filipu. Pod njegovim potomcima burgundsko vojvodstvo postaje neovisna mo\xc4\x87na dr\xc5\xbeava koja se prostire od granice \xc5\xa0vicarske pa sve do La Manchea. Iznenadna smrt Karla smjelog postaje za razvoj Europe jedan od najva\xc5\xbenijih iako naj\xc4\x8de\xc5\xa1\xc4\x87e zaboravljenih doga\xc4\x91aja kojim de facto nestaje ovo vojvodstvo, a iz njegovih sjevernih slobodnih ostataka nastaje Nizozemska.\n_START_SECTION_\nPrvo vojvodsto\n_START_PARAGRAPH_\nDo stvaranja burgundskoga Vojvodstva dolazi krajem 9. stolje\xc4\x87a u doba anarhije koja zahva\xc4\x87a zapadnofrana\xc4\x8dko kraljevstvo koje po\xc4\x8dinje nakon smrti kralja Luja II., 879. godine. Odbiv\xc5\xa1i priznati novu kraljevu bra\xc4\x87u Karlomana i Luja III. Boso Provansalski se pobunio i proglasio neovisnost, nakon \xc4\x8dega ga je izdao brat Rikard Burgundski koji \xc4\x87e zajedno s Kraljevskom vojskom osvojiti dio bratske dr\xc5\xbeave. Za to biva nagra\xc4\x91en osvojenim podru\xc4\x8djem i titulom grofa Autuna 880. godine. To po\xc4\x8detno podru\xc4\x8dje \xc4\x87e kasnije biti dodatno pro\xc5\xa1ireno nakon \xc4\x8dega se od 890. godine Rikarda naziva vojvodom Burgundije. Kombinacijom diplomacije i bogatstva burgundskog vojvodstva Rikardov sin Rudolf \xc4\x87e postati kralj\xe2\x80\x93uzurpator zapadnofrana\xc4\x8dke dr\xc5\xbeave 923. godine, a svoje \xc4\x87e vojvodstvo biti prisiljen prepustiti bratu crnom Hugu. Nakon bratove smrti, bez nasljednika, Hugo odbija priznati Luja IV. za francuskog kralja \xc5\xa1to dovodi do rata koji uni\xc5\xa1tava autonomiju burgundskog vojvodstva tako da u njoj na vlast 956. godine dolaze bra\xc4\x87a Huge Capeta koji je postao francuski kralj 987. godine. Nakon smrti Henrika Velikog vojvode od Burgundije 1002. godine njegov ne\xc4\x87ak francuski kralj Robert Pobo\xc5\xbeni \xc4\x87e napasti Otona-Williama posljednjeg vojvodu prvog vojvodstva. Rat zavr\xc5\xa1ava pobjedom Roberta II. 1004. godine i ujedinjavanjem titule francuskog kralja i vojvode Burgundije. Sljede\xc4\x87ih 28 godina Burgundsko vojvodstvo postoji samo de jure ili kao vojvodstvo kojim upravlja prijestolonasljednik i koje se gotovo neprekidno nalazi u pobuni protiv kraljevske vlasti.\n_START_SECTION_\nDrugo vojvodstvo\n_START_PARAGRAPH_\nDo de facto i de jure obnove vojvodstva dolazi 1032. godine kada francuski kralj Henrik daruje Burgundiju svom bratu Robertu kako bi zaustavio njegovu pobunu. Nova dinastija vojvoda se u prvom razdoblju vi\xc5\xa1e pona\xc5\xa1ala kao baruni razbojnici koji sve koji mogu plja\xc4\x8dkaju nego kao vojvode. \xc5\xbde\xc5\xa1\xc4\x87i primjer takvog pona\xc5\xa1anja bio Eudes Crveni zbog svoje plja\xc4\x8dke engleskog arhiepiskopa koji je prolazio kroz vojvodstvo. 12. stolje\xc4\x87e je tako doba baruna razbojnika koji nekada podr\xc5\xbeavaju francuskog kralja kao \xc5\xa1to je to u\xc4\x8dinio vojvoda Hugo II bore\xc4\x87i se zajedno s Lujem Debelim protiv Engleske ili se bore protiv njih kao \xc5\xa1to je to u\xc4\x8dinio Eudes II. od Burgundije koji javno odbija priznati Luja VII. za francuskog kralja ovisno o raspolo\xc5\xbeenju vojvoda. Vladavina Eudes III., na prijelazu iz 12. u 13. stolje\xc4\x87e postaje doba promjene kada Burgundija napokon po\xc4\x8dinje funkcionirati kao lojalno feudalno vojvodstvo s svim \xc5\xa1to proizlazi iz toga. Zavr\xc5\xa1etak razdoblja baruna razbojnika i uvo\xc4\x91enje unutarnjeg reda ima za posljedicu prvu pojavu drugog vojvodstva na europskoj sceni kada poma\xc5\xbee francuskom kralju u ratu protiv engleskog kralja Ivana Bez Zemlje i svetog rimskog cara Otona IV. Tijekom duge vladavine Huga IV. koja po\xc4\x8dinje 1218. godine nastavljena je ta sklonost ja\xc4\x8danja vojvodstva \xc4\x8diji vladar uspjeva kupiti titularni krunu Solunskog Kraljevstva, ali do nove promjene dolazi u doba Roberta II. koji kombinacijom pripajanja grofovija i ja\xc4\x8danjem centralizma u vojvodstvu postaje priznati mo\xc4\x87ni \xc4\x8dovjek koji stupa na najvi\xc5\xa1u dr\xc5\xbeavnu du\xc5\xbenost francuskog kraljevstva. Po\xc4\x8detak 14. stolje\xc4\x87a predstavlja vrhunac me\xc4\x91unarodne mo\xc4\x87i ovoga burgundskog vojvodstva. To je doba kada Luj od Burgundije, sin prije navedenog Roberta, postaje jedan od knezova Ahaje kombinacijom vjen\xc4\x8danja i vojnoga osvajanja, a potom 1316. godine bio je otrovan. Iako \xc4\x87e vojvoda Eudes IV. biti prisiljen 1320. godine odre\xc4\x87i se krune Ahaje i one Solunskog Kraljevstva on igra u prvoj polovici 14. stolje\xc4\x87a iznimno va\xc5\xbenu ulogu u Francuskoj tako \xc5\xa1to se 1318. godine vjen\xc4\x8dao s k\xc4\x87eri francuskog kralja Filipa V. Ta tada\xc5\xa1nja va\xc5\xbenost Burgundije postaje jedan od mnogih razloga za po\xc4\x8detak Stogodi\xc5\xa1njeg rata kada francuski kralj Filip VI. iskori\xc5\xa1tava engleski azil dan prevarantu koji je htio preuzeti burgundsku grofoviju (u sklopu vojvodstva) kako bi legalno pripojio engleske posjede u Francuskoj \xc4\x8dime je istodobno kupio lojalnost Eudesa IV. Nakon izbijanja Stogodi\xc5\xa1njeg rata burgundska vojska se bori na podru\xc4\x8dju dana\xc5\xa1nje Nizozemske (1340.), Bretanje (1341.) i Akvitanije (1346.) na strani Francuske protiv Engleske. Smrt Eudesa IV. od posljedica kuge je 1350. godine na prijestolje vojvodstva dovela njegovoga maloljetnog unuka Filipa od Burgundije koji \xc4\x87e vjen\xc4\x8danjem s Margaret od Flandrije 1357. godine postati vladarom i dana\xc5\xa1nje Belgije. Smr\xc4\x87u Filipa od Burgundije 1361. godine tako\xc4\x91er od posljedica kuge dolazi do izumiranja vladaju\xc4\x87e burgundske dinastije nakon \xc4\x8dega je vojvodstvo pripojeno kraljevskoj vlasti.'